[pic] | EUROOPA ÜHENDUSTE KOMISJON |

Brüssel 8.7.2009

KOM(2009) 349 lõplik

Ettepanek:

NÕUKOGU MÄÄRUS,

millega jäetakse teatavad laevarühmad välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast

SELETUSKIRI

Määruse (EÜ) nr 1342/2008, millega kehtestatakse tursavarude ja nende varude püügi pikaajaline kava ning tunnistatakse kehtetuks määrus (EÜ) nr 423/2004, artikli 11 lõike 2 kohaselt võib nõukogu komisjoni ettepaneku ning liikmesriikidelt saadud teabe ja STECFi nõuannete põhjal jätta teatavad laevarühmad püügikoormuse reguleerimise korra kohaldamisalast välja tingimusel, et asjaomaste laevade tursapüügi ja vette tagasilaskmise koguste kohta on kättesaadavad nõuetekohased andmed, tursapüügi protsendimäär ei ületa 1,5 % laevarühma kogupüügist ning püügikoormuse reguleerimise korra kohaldamisega laevarühma suhtes kaasneks halduskoormus, mis on ebaproportsionaalne selle üldise mõjuga tursavarudele. Praeguses etapis on taotlused teatavate laevarühmade väljajätmiseks esitanud Prantsusmaa, Saksamaa, Iirimaa, Rootsi, Hispaania, Poola ja Ühendkuningriik. STECFi nõuannete kohaselt näitab Rootsi esitatud teave ja Hispaania esitatud teave seoses taotlusega põhjatraale kasutava ja ICES VI a püügipiirkonnas merluusi püüdva laevastiku väljajätmiseks küllaldaselt, et laevarühmade tursapüügi, sh vette tagasilaskmise kogused vastavad määruse (EÜ) nr 1342/2008 artikli 11 lõike 2 tingimustele ning need võib seega püügikoormuse reguleerimise korra kohaldamisalast välja jätta. Kõigi muude taotluste puhul leidis STECF, et esitatud teabest ei piisa nimetatud tingimuste täitmise tuvastamiseks.

Käesoleva ettepaneku eesmärk on jätta kõnealused laevarühmad välja määruse (EÜ) nr 1324/2008 III peatüki kohaldamisalast.

Nõukogul palutakse käesolev ettepanek võimalikult kiiresti vastu võtta, et kaluritel oleks võimalik kavandada käesoleva püügihooaja tegevust.

Ettepanek:

NÕUKOGU MÄÄRUS,

millega jäetakse teatavad laevarühmad välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu määrust (EÜ) nr 1342/2008, millega kehtestatakse tursavarude ja nende varude püügi pikaajaline kava ning tunnistatakse kehtetuks määrus (EÜ) nr 423/2004,[1] eelkõige selle artiklit 11,

võttes arvesse komisjoni ettepanekut

ning arvestades järgmist:

(1) Määruse (EÜ) nr 1342/2008 III peatükiga on kehtestatud püügikoormuse reguleerimise kord, mille kohaselt jaotatakse püügivõimalused püügikoormuste kujul igal aastal liikmesriikide vahel. Kõnealuse määruse artikli 11 lõike 2 kohaselt võib nõukogu komisjoni ettepaneku ning liikmesriikidelt saadud teabe ja STECFi nõuannete põhjal jätta teatavad laevarühmad püügikoormuse reguleerimise korra kohaldamisalast välja tingimusel, et asjaomaste laevade tursapüügi ja vette tagasilaskmise koguste kohta on kättesaadavad nõuetekohased andmed, tursapüügi protsendimäär ei ületa 1,5 % laevarühma kogupüügist ning püügikoormuse reguleerimise korra kohaldamisega laevarühma suhtes kaasneks halduskoormus, mis on ebaproportsionaalne selle üldise mõjuga tursavarudele.

(2) Rootsi esitas teabe määruse (EÜ) nr 43/2009 III lisa 2. liites määratletud selektiivse sorteerimisvõrega Skagerrakis ja Kattegatis norra salehomaari püüdva 156 laevast koosneva rühma tursapüügi kohta. Kõnealuse teabe põhjal, mida on hinnanud STECF, saab teha kindlaks, et kõnealuse laevarühma tursapüügi, sh vette tagasilaskmise kogused ei ületa ajavahemikul, mil kasutatakse üksnes nimetatud selektiivset püügivahendit, 1,5 % kõnealuse laevarühma kogupüügist samal ajavahemikul. Võttes lisaks arvesse Põhjamere, Skagerraki ja Kattegati tursavarudega seonduvat Rootsi kontrolliprogrammi ning arvestades, et kõnealuse laevarühma hõlmamisega kaasneks halduskoormus, mis on ebaproportsionaalne selle üldise mõjuga tursavarudele, on asjakohane jätta kõnealune laevarühm ajavahemikul, mil kasutatakse üksnes asjaomast püügivahendit, välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast.

(3) Hispaania esitas teabe Šotimaa lääneranniku vetes põhjatraaliga peamiselt merluusi püüdva 88 laevast koosneva rühma tursapüügi kohta. Kõnealuse teabe põhjal, mida on hinnanud STECF, saab teha kindlaks, et kõnealuse laevarühma tursapüügi, sh vette tagasilaskmise kogused ei ületa 1,5 % kõnealuse laevarühma kogupüügist samal ajavahemikul. Võttes lisaks arvesse kõnealuse laevarühma püügitegevuse seire ja kontrolli tagamiseks rakendatavaid meetmeid ning arvestades, et kõnealuse laevarühma hõlmamisega kaasneks halduskoormus, mis on ebaproportsionaalne selle üldise mõjuga tursavarudele, on asjakohane jätta kõnealune laevarühm välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast.

(4) Arvestades, et liikmesriigid reguleerivad püügikoormust ja püügikoormuse piirangute täitmist 1. veebruarist 2009 kuni 31. jaanuarini 2010 kestva püügihooaja alusel ning võttes arvesse asjaolu, et määrus (EÜ) nr 1342/2008 võeti vastu vahetult enne käesoleva hooaja algust, on asjakohane, et kõnealuseid erandeid kohaldataks kogu püügihooaja suhtes ja seega alates 1. veebruarist 2009,

ON VASTU VÕTNUD KÄESOLEVA MÄÄRUSE:

Artikkel 1 Väljajätmine määruse (EÜ) nr 1342/2008 kohase püügikoormuse reguleerimise korra kohaldamisalast

Järgmised laevarühmad jäetakse välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast:

a) 156 laevast koosnev ja Rootsi lipu all sõitev rühm, millele Rootsi osutas oma 26. veebruari 2009. aasta taotluses, mida täiendab 8. aprilli 2009. aasta kiri, ning mis kalastab Skagerrakis ja Kattegatis, ajavahemikul, mil kõnealused laevad püüavad norra salehomaari üksnes määruse (EÜ) nr 43/2009 III lisa 2. liites määratletud sorteerimisvõrega;

b) 88 laevast koosnev ja Hispaania lipu all sõitev rühm, millele Hispaania osutas oma 2. detsembri 2008. aasta taotluses, mida täiendavad 6. ja 14. märtsi 2009. aasta kirjad, ning mis püüab Šotimaa lääneranniku vete lavanõlval 200–1000 meetri sügavuses süvamereliike ja merluusi, kasutades vähemalt 100 mm võrgusilma suurusega põhjatraale.

Artikkel 2 Jõustumine

Käesolev määrus jõustub kolmandal päeval pärast selle avaldamist Euroopa Liidu Teatajas .

Seda kohaldatakse alates 1. veebruarist 2009.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT L 348, 24.12.2008, lk 20.